
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 30 martie 2010
Pl.x. 100/2010


AVIZ

asupra propunerii legislative pentru completarea articolului 27 din Legea fondului funciar nr.18/1991

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea articolului 27 din Legea fondului funciar nr.18/1991, trimisă cu adresa nr. Pl.x. 100 din 24 martie 2010, înregistrată cu nr. 31/205 din 25 martie 2010. 
Propunerea legislativă a fost respinsă de Senat, în şedinţa din 22 martie 2010, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările ulterioare.
Propunerea legislativă are ca obiect de reglementare modificarea alin.(2) al art.27 din Legea fondului funciar nr.18/1991, republicată, cu modificările şi completările ulterioare, în sensul că reconstituirea dreptului de proprietate se face pe vechile amplasamente, iar cu ocazia măsurătorilor, comisia ia act de recunoaştere reciprocă a limitelor proprietăţii de către vecini şi le consemnează în documentele constatatoare. Totodată, se preconizează ca în situaţia în care unul din vecini ocupă fără drept terenul şi refuză participarea la recunoaşterea reciprocă a limitelor proprietăţii, comisia va consemna refuzul în documentele constatatoare şi va continua acţiunea de punere în posesie şi de eliberare a titlurilor de proprietate, urmând ca aceste prevederi să se aplice şi pentru terenurile situate în zone care nu au fost cooperativizate.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă în şedinţa din 30 martie 2010.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului cu nr.97 din 19 ianuarie 2010, care nu susţine adoptarea acestei propuneri legislative, şi avizul favorabil, cu observaţii şi propuneri, al Consiliului Legislativ, aviz cu nr.1095 din 28 septembrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât prin această iniţiativă legislativă se propune restrângerea competenţei materiale a instanţelor judecătoreşti în materia proprietăţii, în favoarea comisiilor de stabilire a dreptului de proprietate, variantă inadmisibilă pe această cale. Completarea art.27 cu lit. c), prin care se reglementează ca prevederile prezentei iniţiative legislative să fie aplicabile şi pentru terenurile situate în zone care nu au fost cooperativizate, excede obiectului de reglementare al legii asupra căreia intervine legislativ prezenta propunere legislativă. Legea nr.18/1991 nu stabileşte regimul juridic pentru terenurile din zonele necooperativizate.
În raport de obiectul şi conţinutul reglementării, propunerea legislativă face parte din categoria legilor organice.

